《喜晤谢麟伯同年却赠》
清代·李应莘

寒蟾泣天云色愁，潺潺雨滴空堂秋。故人一别渺千里，梦魂远寄湘江头。

宵镫结花朝鹊噪，扣门如雷君忽到。青袍白马旧少年，握手相看同一笑。

闻君慷慨从西征，男儿意气何纵横。中兴诸将半茅土，十年事业雄书生。

雨窗剪烛饮君酒，一读新诗一搔首。燕然万仞高嶙峋，看尔磨崖字如斗。

作者简介：李应莘，字稼门，长安人。咸丰丙辰进士，河南候补知府。有《双桐书屋诗剩》。